Πομπόνιο Αμαλτέο

Ο Πομπόνιο Αμαλτέο (ιταλ. Pomponio Amalteo, 1505 – 9 Μαρτίου 1588) ήταν Ιταλός ζωγράφος της βενετικής σχολής.

 Βιογραφικά στοιχεία 
Ο Αμαλτέο γεννήθηκε στη μικρή πόλη Μόττα ντι Λιβέντσα, κοντά στη Βενετία. Υπήρξε μαθητής του Ιλ Πορντενόνε, του οποίου έγινε και γαμπρός το 1534. Μιμήθηκε το καλλιτεχνικό ύφος του δασκάλου του, τού οποίου το ατελιέ στο Φριούλι κληρονόμησε και στην περιοχή αυτή ζωγράφισε τα περισσότερα έργα του.Encyclopædia Britannica 1911 Καθώς ο Πορντενόνε ήταν όλο και περισσότερο δραστήριος στη Βενετία τη δεκαετία του 1530, ο Αμαλτέο μπόρεσε να αναδειχθεί ως αυτοδύναμος μετρ.

Τα έργα του Αμαλτέο αποτελούνται κυρίως από νωπογραφίες και παραστάσεις της κόγχης του ιερού εκκλησιών (altarpieces). Πολλά από αυτά τα έργα έχουν φθαρεί σημαντικά με την πάροδο των αιώνων, όπως στον ναό της Αγίας Μαρίας των Μπαττίστι και ο «Άγιος Σεβαστιανός» (1533) στον καθεδρικό ναό του Σαν Βίτο αλ Ταλιαμέντο. Πέντε πίνακές του με θέματα παρμένα από τη ρωμαϊκή ιστορία κοσμούν το «Μέγαρο των Νοταρίων» στο Μπελλούνο.

Η τεχνοτροπία του Αμαλτέο διαφοροποιείται από εκείνη του Πορντενόνε στις ασθενέστερες σκιάσεις, στα φωτεινότερα χρώματα και στις λιγότερο κομψές αναλογίες των μορφών. Πιθανώς όμως υπήρξε ο πλέον «φτασμένος» από τους μαθητές του Πορντενόνε.

Ο αδελφός του, ο Τζιρολάμο Αμαλτέο (Girolamo Amalteo), λέγεται ότι βοηθούσε τον Πομπόνιο στο έργο του. Η κόρη του, η Κιντίλια, είχε επίσης τη φήμη καλής ζωγράφου, στην περίπτωσή της μιας εξαιρετικής προσωπογράφου, και παντρεύτηκε επίσης ζωγράφο, τον Τζουζέππε Μορέττο.Antonio Zambaldi: Monumenti storici di Concordia Serie dei Vescovi Concordiesi ed Annali, σελ. 288 Ο Τζιρολάμο, πέρα από τη βοήθεια στον αδελφό του, φιλοτέχνησε μικρές νωπογραφίες και ένα έργο στο ιερό του ναού του Αγίου Βίτου.

Μαθητές του Πομπόνιο Αμαλτέο ήταν οι Σεμπαστιάνο Σεκκάντε (Sebastiano Seccante, 1534-1581) και Τζοβάννι Αντόνιο Αγκοστίνι (Giovanni Antonio Agostini).Vincenzo Joppi: Contributo secondo-quarto ed ultimo, alla storia dell'arte nel Friuli, σελ. 39

Ο Πομπόνιο Αμαλτέο πέθανε στο Σαν Βίτο αλ Ταλιαμέντο σε ηλικία 82 ή 83 ετών.

Παραπομπές

Πηγές
 Rose, Hugh James: Το λήμμα «Amalteo» στο New General Biographical Dictionary, εκδ. B. Fellowes et al., Λονδίνο 1857, τόμος 1, σελ. 376


Κατηγορία:Ιταλοί ζωγράφοι του 16ου αιώνα
Κατηγορία:Ζωγράφοι της Αναγέννησης